Prodajem navedeni motor. Radi se indijskoj vespi, ali toliko je lijepa i dobra, kao da je sam papa u Vatikanu pravio. Radi kao švicarski sat Ive Sanadera, i to onaj najskuplji. Aerodinamika je besprijekorna, Ja sam je vozio 95,0 km/h što je sasvim dovoljno da pobjegnete ljubomornim momcima kad vas njihove djevojke sa požudom pogledaju na cesti. Preporučam da se ne vozi preko 95,0 km/h jer naše ceste nisu predviđene za Vespe i za tolike brzine (možda autoput jedino, nisam probao). Troši koliko se u nju ulije ali ako ćemo tjerati mak na konac, troši oko 3 litra umjerene gradske vožnje. Prešla je dosta a akobogda preći će još toliko. Brojke su samo dokaz kakav je to moto inženejring. Uz redovno održavanje može preći još sigurno 50 000 kilometara što je pola koliko mogu preći talijanski auti. Nijanse boje nema u ponudi njuškala ali ja bi je nazvao "prelijepa blijeda pistaccio zelena". U slučaju ogrebotina dodajem i dva spreja iste nijanse do pola potrošena. Ja sam se trudio da je ne grebem tako da nisam ni trošio sprejeve. Osim, naravno na custom kacigu koju dajem uz motor. Kacigu sam sam obojao i zalijepio custom naljenice na nju. Prao sam spužve pola dana u mlakoj vodi sa mirišljavim sapunom, još se osjeti. U kompletu sa motorom izgleda super i više nego super. Kaciga množe na sve glave, s tim što najbolje stoji na velikim jer je takve veličine. Kad bi prodavao kacigu posebno bila bi kudikamo skuplja jer sam se porezao malo kad sam je pravio, a za mene je to velika stvar. Ima i custom made ceradu. ( Nije prelijepa kao sve ostalo, ali cerade i treba da su ružne valjda. Ne može se nešto lijepo zvati "cerada"... )

Vespa još ima i dodatne "gradele" napred i nazad i branike bubrega.

"Čemu sve te skalamerije?" pitat će se neki. Radi djevojaka kažem ja. Nema te koja vas neće pogledati kad prođete. Starije dame će uzdisati jer su kao male gledale Felinija i njegove junake tipa Mastroiania kako piči po Rimu, mlađe će privući sportska linija i usklađenost kacige i motora, a one koje vas ne pogledaju, sigurno imaju dioptriju ili su lezbejke (ili su pak u sretnoj vezi, ima i takvih). Ako pak djevojka kupi ovaj motor, ni lezbejke neće proći pored nje ravnodušno.

Znači ako bezuspješno tražite družicu ili ljetnju, jesenju ili proljetnu avanturu, kupite ovo vajarsko remek djelo ljudske ruke i prođite kroz grad.

"Zašto je prodaje onda kad je toliko dobra?" E pa zato što sam našao djevojku i to čak iz druge države. Eto tolika je snaga tog motora.

Sve fotografije sam slikao u suton pored mora a jedna je čak i sa panoramom grada iza i ako je koja proda, ta će je prodati. Evo sad razmišljam možda je i ne prodam koliko je dobra...



P.S. Nema zamjena, ne treba mi ništa sve imam i zadovoljan sam (osim ako neko ponudi da zamijeni više para za motor ili građevno zemljište na otoku, prvi red do mora)